
Զինծառայող Ա-ն մինչև զորակոչվելը երկու անգամ հետազոտվել է բժշկական հանձնաժողովների կողմից և ճանաչվել պիտանի զինվորական ծառայության համար: Ծառայության երկրորդ ամսից՝ 2001թ. փետրվարից, տառապել է ծնկի ցավերից: Ծնկի վիճակի կապակցությամբ նրա հրամանատարը նրան ազատել է ֆիզիկական վարժանքներից և շարային վարժություններից: Ծնկի վիճակից ելնելով՝ զինծառայողը մի քանի անգամ բուժում է ստացել զորամասի բուժկետում: 2001 թ. մարտին կրտսեր սերժանտ Չ-ն զինծառայողի անմիջական հրամանատարի ներկայությամբ հրամայել է նրան և այլ զինվորների՝ կատարել ծնկի 350 վարժություն՝ որպես պատիժ բարաքները չմաքրելու համար: Զինծառայողը ուժասպառ է եղել վարժության ընթացքում և տարվել հոսպիտալ՝ շտապ բուժօգնություն ստանալու նպատակով: Զինծառայողը այնուհետև տեղափոխվել է քաղաքացիական հիվանդանոց, որտեղ ստացել է բուժում, ինչից հետո ճանաչվել է ոչ պիտանի զինվորական ծառայության համար, զորացրվել է՝ ճանաչվելով երկրորդ կարգի հաշմանդամ:

Զինծառայող Ա-ն և թվով հինգ այլ զինծառայողներ գտնվել են մարտական դիրքում հերթափոխության մեջ։ 1998թ. դեկտեմբերի 4-ին հերթափոխության մեջ գտնվող վեց զինծառայողներից մեկի` զինծառայող Հ.-ի դիակը հայտնաբերվել է մոտակա խրամատում, վերջինս մահացել էր գնդակային հրազենային վնասվածքից։ Սպանության կատարման ժամանակ, մնացած հինգ զինծառայողներից միայն երեքն են գտնվել մարտական դիրքի մոտակայքում, մասնավորապես`Ա-ն և զինծառայողներ Տ.-ն և Մ.-ն։ Վերջին երկու զինծառայողները դիրքից ոչ հեռու վառելափայտ էին կոտրում։ Ըստ երևույթին, նույն օրն ավելի վաղ Ա-ի և զինծառայող Հ.-ի միջև վիճաբանություն է տեղի ունեցել։ 
1999թ. մարտի 4-ին զինծառայողներ Տ.-ն և Մ.-ն բերման են ենթարկվել ռազմական ոստիկանության ստորաբաժանում։ 1999թ. մարտի 5-ին ռազմական ոստիկանության նույն ստորաբաժանում է բերվել նաև Ա-ն։ Ռազմական ոստիկանության աշխատակիցները ծեծի են ենթարկել նրանց` փորձելով կորզել զինծառայող Հ.-ի սպանությունը։ Ըստ դիմումատուի նրանք ասել են ոստիկանության աշխատակիցներին, որ զինծառայող Հ.-ն հավանաբար սպանվել է սահմանի մյուս կողմից արձակած կրակոցից, որին ոստիկանության աշխատակիցները պատասխանել են, որ արդեն հաստատվել է, որ զինծառայող Հ.-ի վրա կրակել են մոտ տարածությունից և շարունակել են ծեծել նրանց։ Ոստիկանության աշխատակիցները Ա-ին նախ ծեծել են բռունցքներով և ոտքերով, հետո օգտագործել են մահակներ։ Մի քանի անգամ Ա-ն կորցրել է գիտակցությունը, սակայն նրա գիտակցությունը վերականգնել են և շարունակել ծեծել վերջինիս։ Այդ ամենից հետո ոստիկանության աշխատակիցները սկսել են հարթաշուրթերով սեղմել են Ա-ի եղունգները։ Խոշտանգումների նույն եղանակները կիրառվել են նաև զինծառայողներ Տ.-ի և Մ.-ի նկատմամբ։ 1999թ. մարտի 5-ին զինծառայող Տ.-ն ցուցմունք է տալիս քննիչին այն մասին, որ նա ականատես է եղել, թե ինչպես է դիմումատուն վերցրել իր ինքնաձիգը և կրակել զինծառայող Հ.-ին։ Քանի որ սպանության կատարման ժամանակ զինծառայող Մ.-ն և Տ.-ն եղել են միասին, Մ.-ին հարկադրել են ցուցմունք տալ այն մասին, որ զինծառայող Տ.-ն հայտնել է իրեն սպանությանը ականատես լինելու մասին։ Ոստիկանության աշխատակիցները շարունակել են ծեծի ենթարկել Ա-ին` հարկադրելով նրան խոստովանել սպանությունը կատարած լինելու փաստը։ Նման վերաբերմունքը շարունակվել է ավելի քան մեկ ամիս։ Նա անկարող էր քայլել կամ հստակ խոսել և նրա մատերն այտուցվել էին։

Զորամասի հրամանատարը 2010թ. դեկտեմբերի 31-ին ժամը 21-ի սահմաններում զորամասի հսկիչ անցագրային կետի դիմացի տարածքում կոպիտ կերպով խախտելով հասարակական կարգն ու բացահայտ անհարգալից վերաբերմունք դրսևորելով հասարակության նկատմամբ, սեռական բնույթի խուլիգանական հայհոյանքներով զուգորդված, չնչին առիթով՝ ըստ էության զորամասի ՀԱԿ-ի տարածքի մոտ լինելու հանգմանքից վրդովված, հայհոյելով և հարվածելով վիճաբանության և ծեծկռտուքի մեջ է մտել Տավուշի մարզի Գետահովիտ գյուղի բնակիչ Աշոտ Սպարտակի Ուլիխանյանի, այնուհետև նրա ընկերներ Տարոն Թաթուլի Ենգիբարյանի, Հրայր Մերուժանի Ադամյանի ու Մխիթար Վլադի Ադամյանի հետ, որոնք գտնվել են այդտեղ վերջինիս եղբորը՝ նույն զորամասի պայմանագրային զինծառայող, շարքային Գրիգոր Ադամյանին դեղորայք փոխանցելու համար։ Նախաձեռնած ծեծկռտուքի ընթացքում Ս. Կարապետյանը ձայնել է, որ իրեն տան ծառայողական ավտոմեքենայում գտնվող իր ինքնաձիգը, որից հետո վերը նշված քաղաքացիական անձինք փախուստի դիմելով նստել են Հ.Ադամյանին պատկանող "ՎԱԶ 2121" մակնիշի 57 ԼՏ 360 պետհամարանիշի ավտոմեքենան և փորձել են հեռանալ։ Ծառայողական ավտոմեքենայից վերցնելով իրեն ամրակցված "ԱԿՍ-74 ՈԻ" տեսակի 434450 համարի ինքնաձիգը Ս. Կարապետյանը լիցքավորել է այն և վերջիններիս փախուստը կանխելու նպատակով կրակոցներ է արձակել ավտոմեքենայի ուղղությամբ, որոնք դիպել են ավտոմեքենայի ձախ կողմի անվադողին, հետնամասին, իսկ երբ ավտոմեքենային դիպած կրակոցի ձայները լսելով Հ. Ադամյանը կանգնեցրել է ավտոմեքենան և ինքն ու մյուս ուղևորները իջել են ավտոմեքենայից, Ս.Կարապետյանը կրակոցներ է արձակել նաև ավտոմեքենայից իջած և վարորդի կողմից ձախ դռան կողքին մի պահ կանգնած Հ.Ադամյանի ողղությամբ՝ արձակած կրակոցներից երկուսով վնասելով բաց վիճակում գտնվող ավտոմեքենայի դուռը ՝ ներսի կողմից։
Այնուհետև, նշված չորս քաղաքացիական անձանց զենքի սպառնալիքով կանգնեցրել է ՀԱԿ-ի տարածքի պատի մոտ, որից հետո սեռական բնույթի հայհոյանքներ տալով փորձել է պարզաբանել, իբր նրանց բոլորի կողմից իրեն հարվածներ հասցնելու հանգամանքները, միաժամանակ անտեսել է նրանցից միայն Աշոտ Ուլիխանյանի հետ վիճաբանած լինելու փաստը, որից հետո պաշտոնեական լիազորությունների սահմանն անցնելով, այլ անձնական շահագրգռվածությունից ելնելով, այն է՝ կատարված դեպքի մասին տեղեկացված զինծառայողների և այլ անձանց մոտ նշված անձանց նկատմամբ իր առավելությունն  ընդգծելու նպատակով ակնհայտ ապօրինի կարգով հրամայել է ենթակա զինծառայողներներից զորամասի օրվա պատասխանատու, 4-րդ հրաձգային գումարտակի հրամանատար, փոխգնդապետ Վլադիմիր Կարապետյանին, վերջիններիս ուղեկցել  շտաբի վարչական շենք, միևնույն ժամանակ զենքի սպառնալիքով հետևելով նրանց իրենց կամքին հակառակ բացահայտ առևանգել, հասցրել է զորամասի վարչական շենքի մոտ, որտեղից  ինքնաձիգը ձեռքին խզակոթով հարվածելով աստիճաններից դեպի վեր բարձրացողներից, շարքի վերջում գտնվող քաղաքացիներից Հ.Ադամյանի մեջքին, նրանց տարել է երրորդ հարկում գտնվող իր աշխատասենյակ, որտեղ գտնվելու ընթացքում էլ պարբերաբար ոգելից խմիչք օգտագործելով և նույն՝ անձնական այլ շահագրգռվածությունից ելնելով՝ զորամասի սպաների, այլ գիծառայողների և այլ անձանց մոտ առևանգված անձանց նկատմամբ իր առավելությունը ընդգծելու մոլուցքով տարված, առանց որևէ դիմադրության հանդիպելու, անտեսելով վերջիններիս ներողամտություն հայցող պատասխանները, ցուցադրաբար և բացահայտ ծեծի է ենթարկել վերջիններիս՝ այդ գործողություններով էական վնաս պատճառելով ՀՀ քաղաքացիների Սահմանադրությամբ ամրագրված իրավունքներին՝ սասանելով պետական իշխանության մարմինների  հեղինակությունը։ Բացի այդ, Ա.ՈՒլիխանյանին, Հ.Ադամյանին, Մ.Ադամյանին և Տ.Ենգիբարյանին շուրջ երկու ժամվա ընթացքում պարբերաբար ծեծի ենթարկելով, նրանց նվաստացնելու նպատակով, ձեռքի մկրատով տեղ-տեղ կտրատել է նրանց գլխի մազերը, իր այդ գործողություններով իրականացրել է խոշտանգում՝ դիտավորյալ կերպով վերջիններիս պատճառելով հոգեկան տառապանք։ 
Այնուհետև ժամը 23-ի սահմաններում գտնվելով ոգելից խմիչքի ազդեցության տակ և անկառավարելի վիճակում /մինչ այդ քաղաքացիական անձանց աշխատասենյակ բերելուց հետո խմել է 1 շիշ “Մանե” տեսակի կոնյակ/, չհանդուրժելով որպես հրամանատարի իր հետ վիճաբանելու, հակադարձելու քաղաքացիական անձի կամ անձանց համարձակությունը, աշխատասեղանի կողքից վերցրել է արդեն իսկ իր կողմից օգտագործված ինքնաձիգը՝ պահեստատուփը ինքնաձիգին ամրացված ու լիցքավորված վիճակում հրազենը ուղղելով արդեն իսկ ծեծված և ստորացված վիճակում գտնվող վերը նշված քաղաքացիական անձանց ուղղությամբ “էս էիք ուզում” ասելով դիտավորությամբ կյանքից զրկելու նպատակով կրակոցներ Է արձակել, սակայն իր կամքից անկախ հանգամանքներում, տվյալ պահին աշխատասենյակ մտած քաղաքացիական անձ Անդրանիկ Խոջումյանի կողմից ինքնաձիգի փողի ուղղությունը շեղելու պատճառով, չի կարողացել ավարտին հասցնել իր հանցավոր մտադրությունը, իսկ Տարոն Ենգիբարյանը, Աշոտ Ուլիխանյանը, Հրայր և Մխիթար Ադամյաններն ավելի քան 1 ու կես ժամ գտնվելով առևանգված, փաստացի ազատությունից զրկված վիճակում համոզված լինելով, որ Ս. Կարապետյանն իրենց ցանկանում Է սպանել փախել են աշխատասենյակի պատշգամբ և շուրջ 7 մետր բարձրություն ունեցող պատշգամբից ցատկել են ներքև, ինչի հետևանքով Աշոտ Ուլիխանյանը ստացել է ոտքի կոտրվածք, իսկ Տարոն Ենգիբարյանը գլխի հատվածով վայր ընկնելով սալահատակին, կորցրել Է գիտակցությունը, տեղափոխվել "Սուրբ Գրիգոր Լուսավորիչ" բժշկական կենտրոն, որտեղ գիտակցության չգալով 10.01.2011թ. մահացել է։

